SNNP ปิดเช้าบวก 3% เก็งงบ Q2 กำไร 110 ลบ. โต 43% โบรกแนะ “ซื้อ” เป้า 18.80 บ.
SNNP ปิดเช้าบวก 3% เก็งงบไตรมาส 2/65 คาดกำไร 110 ล้านบาท โต 43% ขณะเดียวกันแนวโน้มจะแข็งแกร่งขึ้นในช่วงครึ่งหลังของปี จากการเติบโตของยอดขาย อีกทั้งอัตรากำไรขั้นต้นมีแนวโน้มเพิ่มขึ้นด้วย โบรกแนะ “ซื้อ” ราคาเป้าหมาย 18.80 บ.
SNNP ปิดเช้าบวก 3% เก็งงบไตรมาส 2/65 คาดกำไร 110 ล้านบาท โต 43% ขณะเดียวกันแนวโน้มจะแข็งแกร่งขึ้นในช่วงครึ่งหลังของปี จากการเติบโตของยอดขาย อีกทั้งอัตรากำไรขั้นต้นมีแนวโน้มเพิ่มขึ้นด้วย โบรกแนะ “ซื้อ” ราคาเป้าหมาย 18.80 บ.
8 ส.ค. 2565

ผู้สื่อข่าวรายงานว่า วันนี้ (8 ส.ค. 65) ราคาหุ้น บริษัท ศรีนานาพร มาร์เก็ตติ้ง จำกัด (มหาชน) หรือ SNNP โดยปิดตลาดภาคเช้า ณ  เวลา 12:30 น. อยู่ที่ระดับ 16.20 บาท บวก 0.50 บาท หรือ 3.18% สูงสุดที่ระดับ 16.20 บาท ต่ำสุดที่ระดับ 15.80 บาท ด้วยมูลค่าการซื้อขาย 128.38 ล้านบาท

สำหรับราคาหุ้นปรับตัวขึ้นเป็นการเข้าเก็งกำไรของนักลงทุน ว่า SNNP วันนี้จะมีการประกาศผลประกอบการงวดไตรมาส 2/65 โดยก่อนหน้านี้ นายวิโรจน์ วชิรเดชกุล รองกรรมการผู้จัดการอาวุโส สายงานธุรกิจในประเทศของ SNNP เปิดเผยกับ “ข่าวหุ้นธุรกิจ” ว่ามีแนวโน้มจะเติบโตขึ้นอย่างต่อเนื่อง โดยเฉพาะรายได้จากการขายที่จะเติบโตประมาณ 20-25% จากช่วงเดียวกันของปีก่อน และเติบโตประมาณ 15-20% จากไตรมาสก่อนหน้า ซึ่งจะถือเป็นการทำสถิติสูงสุดใหม่ติดต่อกันเป็นไตรมาสที่ 8 โดยเป็นผลจากผลิตภัณฑ์ใหม่ที่ออกวางจำหน่ายได้รับผลตอบรับที่ดี ประกอบกับเป็นช่วงไฮซีซั่นของบริษัท อีกทั้งยอดขายจากประเทศเวียดนามยังมีการขยายตัวอย่างชัดเจน
ด้านบริษัทหลักทรัพย์ เมย์แบงก์ (ประเทศไทย) ระบุคำแนะนำ “ซื้อ” หุ้น SNNP ด้วยราคาเป้าหมาย 18.80 บาท โดยคาดการณ์กำไรสุทธิงวดไตรมาส 2 ไว้ที่ 110 ล้านบาท เพิ่มขึ้น 4% จากไตรมาสก่อน และเพิ่มขึ้น 43% จากช่วงเดียวกันของปีก่อน รวมทั้งคาดว่า SNNP จะจ่ายเงินปันผลช่วงครึ่งปีแรกอยู่ที่หุ้นละ 0.15 บาท ทั้งนี้หากกำไรสุทธิในงวดไตรมาส 2 เป็นไปตามคาด จะส่งผลให้กำไรในช่วงครึ่งแรกของปี 2565 คิดเป็นสัดส่วน 47% ของกำไรทั้งปี 2565 ซึ่งจะอยู่ที่ราว 462 ล้านบาท เพิ่มขึ้น 50% จากช่วงเดียวกันของปีก่อน
ขณะเดียวกันแนวโน้มจะแข็งแกร่งขึ้นในช่วงครึ่งหลังของปี จากการเติบโตของยอดขาย อีกทั้งอัตรากำไรขั้นต้นมีแนวโน้มเพิ่มขึ้นด้วย ภายหลังประเด็นเรื่องแรงงานเริ่มคลี่คลายและประสิทธิภาพการผลิตดีขึ้น รวมทั้งราคาวัตถุดิบมีแนวโน้มลดลง ส่วนโรงงานผลิตในเวียดนามจะเปิดดำเนินการเชิงพาณิชย์ในช่วงเดือนกันยายน หรือตุลาคมนี้ตามแผน ซึ่งจะช่วยผลักดันยอดขายและเพิ่มอัตรากำไรของ SNNP ให้เติบโตอย่างต่อเนื่อง